AIŠKINAMASIS RAŠTAS

Dėl savivaldybės nekilnojamojo turto nurašymo, išardymo ir likvidavimo

**1. Parengto tarybos sprendimo projekto tikslai ir uždaviniai**

Molėtų rajono savivaldybės administracija 2016 m. balandžio 14 d. gavo Molėtų r. Balninkų pagrindinės mokyklos raštą Nr. S-18 „Dėl ilgalaikio nekilnojamojo turto pripažinimo nereikalingu arba netinkamu (negalimu) Balninkų pagrindinės mokyklos funkcijoms vykdyti ir siūlymo Molėtų rajono savivaldybės administracijai nurašyti šį turtą“, kuriame nurodoma, kad mokyklos, esančios Molėtų r. sav., Balninkų mstl., Gedimino g. 10, teritorijoje yra pastatai – valgykla, garažas ir statiniai – šulinys, 2 rezervuarai, kurie yra netinkami eksploatuoti ir funkciškai nusidėvėję.

Molėtų r. Balninkų pagrindinės mokyklos direktorės 2016 m. balandžio 14 d. įsakymu Nr. V-15 „Dėl ilgalaikio nekilnojamojo turto pripažinimo nereikalingu arba netinkamu (negalimu) Balninkų pagrindinės mokyklos funkcijoms vykdyti ir siūlymo Molėtų rajono savivaldybės administracijai nurašyti šį turtą“ pastatai ir statiniai pripažinti netinkamais Molėtų r. Balninkų pagrindinės mokyklos funkcijoms vykdyti. Pastatai ir statiniai yra seni, fiziškai ir funkciškai susidėvėję, reikalaujantys kapitalinio remonto. Išlaidos pastatų ir statinių remontui būtų ekonomiškai netikslingos.

Prie sprendimo pridedami: nekilnojamojo turto registro centrinio duomenų banko išrašai, pastatų išdėstymo schemos, turto valdytojo įsakymas.

Parengto sprendimo projekto tikslas – nurašyti pripažintus netinkamais (negalimais) naudoti Molėtų rajono savivaldybei nuosavybės teise priklausančius ir šiuo metu Molėtų r. Balninkų pagrindinei mokyklai patikėjimo teise valdomus pastatus ir statinius, juos išardyti ir likviduoti.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsnio 2 dalies 26 punktas;

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 27 straipsnio 6 dalis;

Pripažinto nereikalingu arba netinkamu (negalimu) naudoti valstybės ir savivaldybių turto nurašymo, išardymo ir likvidavimo tvarkos aprašo, patvirtinto Lietuvos Respublikos Vyriausybės 2001 m. spalio 19 d. nutarimu Nr. 1250 „Dėl Pripažinto nereikalingu arba netinkamu (negalimu) naudoti valstybės ir savivaldybių turto nurašymo, išardymo ir likvidavimo tvarkos aprašo patvirtinimo“, 8.1 ir 13.1.1 papunkčiai;

Molėtų rajono savivaldybės turto pripažinto nereikalingu arba netinkamu (negalimu) naudoti, nurašymo, išardymo ir likvidavimo tvarkos aprašo, patvirtinto Molėtų rajono savivaldybės tarybos 2015 m. vasario 20 d. sprendimu Nr. B1-38 „Dėl Molėtų rajono savivaldybės turto pripažinto nereikalingu arba netinkamu (negalimu) naudoti, nurašymo, išardymo ir likvidavimo tvarkos aprašo patvirtinimo“, 8.1 ir 12.1.1 papunkčiai.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – savivaldybei nuosavybės teise priklausantį turtą pripažinus nereikalingu (negalimu) naudoti, pastatai ir statiniai bus išardyti ir likviduoti.

Neigiamų pasekmių nėra.

**4. Priemonės sprendimui įgyvendinti**

Vykdyti Molėtų rajono savivaldybės tarybos sprendimą.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Pastatų išardymui ir likvidavimui bus panaudota apie 18 tūkst. eurų savivaldybės biudžeto lėšų.

**6. Vykdytojai, įvykdymo terminai**

Molėtų r. Balninkų pagrindinė mokykla.